แมกซี่ฯโบรกเกอร์ฟิต ลุยใต้ปั้นเบี้ยพันล้าน
แมกซี่ อินชัวรันส์ฯ เล็งขยายตลาดภาคใต้ ตั้งเป้ายอดขายปีนี้ 1,150 ล้าน
15 ก.พ. 2559

แมกซี่ อินชัวรันส์ฯ เล็งขยายตลาดภาคใต้ ตั้งเป้ายอดขายปีนี้ 1,150 ล้าน 
นายจิตวุฒิ ศศิบุตร กรรมการผู้จัดการ บริษัท แมกซี่ อินชัวรันส์ โบรกเกอร์ เปิดเผยว่า ในปี 2559 บริษัทตั้งเป้าหมายทำเบี้ยรับรวมให้ได้ 1,150 ล้านบาท เพิ่มขึ้น 15% ซึ่งปีนี้ตั้งเป้าเติบโตต่ำกว่าที่ผ่านมาที่ทำได้ไม่ต่ำกว่า 20% เพราะฐานเบี้ยที่มีขนาดใหญ่ขึ้น และยังเป็นปีที่เศรษฐกิจโดยรวมชะลอตัว
“ปีนี้เรายังคงเน้นทำตลาดประกันภัยรถยนต์เป็นหลัก เพราะมีขนาดใหญ่กว่าประกันภัยประเภทอื่นๆ โดยสัดส่วนเบี้ยประกันรถยนต์จะยังอยู่ที่สัดส่วน 80% ส่วนประกันภัยอื่นๆ ที่ไม่ใช่รถยนต์อยู่ที่ 20%” นายจิตวุฒิ กล่าว 
ทั้งนี้ บริษัทจะขยายตลาดไปยังภาคใต้ โดยเฉพาะที่ จ.ภูเก็ต ซึ่งขณะนี้อยู่ระหว่างขออนุมัติจัดตั้งสาขาจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพื่อรองรับฐานลูกค้าของผู้ถือหุ้นใหญ่บริษัท มาสเตอร์ กรุ๊ป คอร์ปอเรชั่น (เอเชีย) ที่มีลูกค้ารถยนต์ใน จ.ภูเก็ต จำนวนมาก
นอกจากนี้ ยังมีแผนที่จะขยายไปยังตลาดประกันเรือยอชต์ใน จ.ภูเก็ต อีกด้วย เนื่องจากปัจจุบันมีเรือยอชต์ที่เข้ามาจอดที่ท่าเรือจำนวนมาก ทำให้ จ.ภูเก็ต เองก็มีแผนที่จะขยายท่าเรือเพิ่มขึ้นมารองรับ
นายจิตวุฒิ กล่าวถึงความคืบหน้าของกรมธรรม์ประกันภัยพิทักษ์การศึกษา ซึ่งจะรับผิดชอบค่าเทอมโดยตรงกับสถาบันการศึกษา กรณีที่ผู้ปกครองเสียชีวิตหรือทุพพลภาพ ที่ร่วมกับบริษัท เอ็มเอสไอจี ประกันภัย ว่า ยังไม่ได้รวบรวมตัวเลขยอดขาย แต่ไม่หวือหวามากนัก เพราะเป็นเรื่องใหม่ของสังคมไทย
ขณะเดียวกัน ยังเป็นช่วงปิดเทอมคาดว่าจะกลับมาเคลื่อนไหวอีกครั้งในช่วงเดือน มี.ค. ซึ่งเป็นช่วงเปิดเทอมของโรงเรียนและมหาวิทยาลัยของไทย และช่วงเดือน ส.ค.ช่วงเปิดเทอมของมหาวิทยาลัยอินเตอร์